정조 11년
丁未二月初六日寅時上詣元陵展謁親祭仍詣健元陵展謁入侍時行都承旨沈豐之左承旨李亨元右承旨李祖承左副承旨洪仁浩右副承旨趙衍德同副承旨曺允大檢校直閣徐鼎修檢校待敎李崑秀待敎尹行任記事官金孝建假注書李德鉉記事官李相璜金祖淳以次侍立訖上具黑頭冕黲布戎服除插羽乘輿出協陽門至仁政門左通禮啓請降輿乘馬上降輿乘馬左通禮啓請進發駕至敦化門外左通禮啓請駕少駐侍衛之臣上馬畢左通禮啓請進發駕至晝停下馬所左通禮啓請下馬上下馬左右通禮前導入幄次陪從百官各就位大駕將出左通禮啓請出次上出次左通禮啓請乘馬上乘馬進發駕至元陵下馬所左通禮啓請下馬乘輿上下馬乘輿左右通禮前導至大次前左右通禮啓請降輿上降輿入大次展謁時至左通禮詣大次前啓請外辦上改具翼善冠黲袍烏犀帶白皮靴乘輿出至紅門外左通禮啓請降輿上降輿詣展謁版位北向立左通禮啓請鞠躬四拜興平身上鞠躬四拜興平身陪從百官同左右通禮導上至陵上奉審訖左右通禮前導入小次祭時至左通禮詣小次前啓請行禮上具翼善冠黲袍烏犀帶白皮靴盥帨以出贊禮導上陞自東階詣版位西向立贊禮啓請鞠躬四拜興平身上鞠躬四拜興平身贊禮導上詣尊所西向立亨元酌酒鼎修以爵受酒贊禮導上詣神位前北向立贊禮啓請跪上跪祖承奉香盒仁浩奉香爐跪進贊禮啓請三上香上三上香仁浩奠爐于案鼎修以爵跪進上執爵獻爵以爵授鼎修奠于神位前贊禮啓請俯伏興少退北向跪上俯伏興少退北向跪大祝進神位之右東向跪讀祝文訖贊禮啓請俯伏興平身上俯伏興平身出戶降復位贊禮導上入小次亞獻終獻訖贊禮啓請出次上出次贊禮導上復位啓請鞠躬四拜興平身上鞠躬四拜興平身贊禮導上詣望瘞位北向立大祝奉祝版燎於坎贊禮啓請禮畢左通禮導上還入小次辭陵禮時至左通禮啓請出次上仍具翼善冠黲袍烏犀帶白皮靴以出左右通禮前導詣辭陵位北向立左通禮啓請鞠躬四拜興平身上鞠躬四拜興平身左右通禮導上還至紅門外啓請乘輿上乘輿命書傳敎曰顯陵穆陵徽陵崇陵惠陵當展拜該房以此知悉至健元陵紅門外左通禮跪啓請降輿上降輿詣版位北向立左通禮啓請鞠躬四拜興平身上鞠躬四拜興平身詣陵上奉審訖仍詣顯陵如健元陵禮次詣穆陵如顯陵禮次詣徽陵如穆陵禮次詣崇陵如徽陵禮次詣惠陵如崇陵禮還大次還宮時至左通禮詣大次前啓請外辦上改具黑頭冕黲布戎服除插羽以出左通禮啓請乘輿上乘輿左右通禮前導至降輿所啓請降輿乘馬上降輿乘馬命書傳敎曰左副承旨馳詣泰陵康陵奉審以來還御晝停所命領議政及徐判府事入侍賤臣承命出與領議政金致仁判府事徐命善偕入進伏訖致仁等曰侵曉動駕歷拜諸陵勞動旣多聖體若何上曰一樣矣上曰領相今番始爲奉審元陵乎致仁曰丙申卜吉之際一番看審今番始爲奉審矣上曰右相事誠可悶矣今日必欲出場後還宮似致日暮矣致仁曰聞右相來詣近處云矣上曰今曉已來待卿則今始知之乎卿何不勸其出膺耶致仁曰臣日前伏承筵敎後果以私書勉出而自來固執似難以臣言動得矣亨元持入右相言送啓辭上命豐之讀奏訖上曰免冠云云誠是意外觀瞻豈不可悶乎仍命衍德曰免冠席槀此何擧措卽爲入侍之意往諭可也衍德回奏曰雖小官免冠待罪之後不可以官職出脚臣旣作此擧之後不敢肅命在所必然溫諭之下逋慢若此誠是死罪惟俟鈇鉞之誅云矣致仁曰國體分義不當若是雖已免冠古有將軍冠之語豈可以一番免冠永作不出之階乎命善曰領相之言是矣免冠古多有之何可以此爲自劃之端乎上命豐之曰入侍諸大臣之議皆以爲事體分義決不當一味固辭云非但僚相之議如此予旣以雖至經宿期於勉出爲敎則今豈可不致卿而遽然還宮卽爲入來事往諭可也豐之回奏曰因一介賤臣之負罪法駕久駐幄次此尤臣罪他無可達之事云矣上命亨元曰卿何不於予望見處來伏耶入來後當回鑾卽爲入來事往諭可也亨元回奏曰右相席槀免冠泣涕如雨而對曰臣之負罪至於如此惟願速被誅罰云矣上曰伏在何處亨元曰塗泥之田只藉槀席矣上曰一提學入來乎豐之曰俄見其參班矣上曰使之入侍賤臣承命出傳回奏曰金鍾秀已自陵所徑歸云矣上曰文衡上疏卿等見之乎致仁曰果見之矣上曰文苑故事果如文衡之疏乎致仁曰文任通淸時問議於文衡卽是前例矣上曰吏判以此引義云是果不得不然乎致仁曰此何必然臣意則一番上疏亦似過矣上曰卿言是矣不過官師相規而文任則當何以自處耶致仁曰似不爲行公矣命善曰新通兩文任俱是實才而事端如此誠可惜矣致仁曰有重通之例重通則似不必以此自引矣上曰徐命膺爲吏參時有十三通人重通之事其人輩果何以自處乎命善曰其時通淸乃臺通卽是苦銜故其人輩皆不行公而大抵重通擧皆無礙行公矣上命亨元曰右相書啓以亞卿之送其兄尤爲難安之端云今則勉從卿志戶參偕來特許還收以安卿心以開進身之路從速入來之意更爲往諭亨元回奏曰聖敎雖如此惟願速死云矣上曰旣有待卿肅命後還宮之成命而今若因卿固執不能使卿出肅徑先還宮前言便歸虛地雨意若此日勢已暮而還宮尙遲卿心安乎否乎卽爲入來事注書往諭可也賤臣回奏曰傳諭後大臣無一言仰答只爲伏地流涕賤臣以爲有速爲來往之下敎不可暫留何以回奏爲言則大臣答以作此光景何以抗顔登筵乎惟願速死云矣上曰然則將撤夜於此乎自有君君臣臣之分似無如卿今日所爲者矣須勿困予卽爲入來事更爲往諭可也賤臣回奏曰以此貌樣何辭可達惟願速死云矣上命亨元曰昨夜動駕今日展拜七陵回到此處而爲見卿尙不進水剌此時豈可如此耶更以此意往諭可也亨元回奏曰右相一樣如前泣對曰罪戾漸積惟願速被死罪此外無他可達之辭云矣上曰如是下敎而一向如此此豈成說乎國體豈不顧而觀瞻亦不怪乎致仁曰不成事體道理誠悶然矣上曰卿等出去待右相入來更爲登筵可也致仁命善承命退出上命豐之曰展拜之後卽爲回駕不進水剌而苦俟卿之承膺今已過午矣去就雖重分義亦豈可不念乎仍下不忍聞之下敎豐之曰此下敎臣不敢奉往傳諭上曰第諭下敎之大意可也豐之回奏曰至承臣子不敢聞之下敎臣罪至此尤合萬死惟願速被嚴誅云矣上曰今欲躬進然猶不爲入來乎賤臣承命往諭回奏曰無非臣萬死難贖之罪惟願速死云矣上曰書啓若以前銜入侍則當趨承云而此亦不爲何也賤臣回奏曰俄者下敎實是臣子之死罪矣爲人臣負此死罪何以抗顔登筵乎惟願速死云矣上曰然則俄者下敎竝還收以前銜卽爲入來事往諭可也賤臣回奏曰傳諭之後今方入來矣上升御座揭幄帳敎曰右相入來云路由作門之外事分付錄事仍命領議政徐判府事入侍賤臣承命出與致仁命善偕入進伏右議政趙璥到作門之外上望見敎曰右相到彼矣命善曰今則可謂漸入嘉境而右相以平服來到矣上曰然乎設令以前銜入侍帳前服色何可用平服乎戶參必有戎服卽爲換着之意往諭可也豐之回奏曰右相已爲戎服矣上命行任曰卿旣來詣作門之外予之欣竚倍深須卽肅命而入侍事往諭可也行任回奏曰右相以爲臣之進到作門惟是前銜入侍之計而忽伏承肅拜之命俄頃之間辭敎有異臣之去就固無足道而其在王言必信之義恐未穩當云矣致仁曰右相此擧隱然以山林自處矣上曰山林例以前銜自處矣致仁曰山林之終始不出脚者或有白衣登筵之例故每多擧其前銜矣上曰肅拜前傳授命召曾聞有例矣命善曰肅廟朝故相崔錫鼎果於除拜前先受命召矣上曰此例似爲今日可據之事而右相每以前戶判自處命召之授於前戶判旣涉無名設或授之而終又不受則豈不難處乎致仁曰右相雖以前銜陳疏而聖批輒以傳諭右相爲敎且若登筵而親授則分義道理焉敢不受乎右相自家則不自知其駭擧而大抵處義自有許多般道理則國體臣分之有損觀瞻聽聞之有駭都不顧念只以自己意見欲立自己固執此實非好事矣命善曰雖有所執如此則誠過當矣上命衍德曰作門內外不過數步卽爲進到門內之意往諭可也璥進詣作門內上曰右相進前之意往諭賤臣承命出與璥偕入進伏上曰卿之今日擧措此何事也前後事不須盡說以一言問卿臣分固若是乎璥曰臣之前後違逋罔非臣死罪而俄者荐承人臣不敢聞之敎於是乎臣罪愈積措躬無地惟願遄被誅罰矣上曰卿之西伯遞來登筵所仰請只是一件事而今則書啓及上疏所論爲兩件事何也璥曰當初亦以兩件事仰奏矣臣何敢以不奏之事謂之仰奏乎上曰卿之不欲入侍何也璥曰非但罪積未勘職名猶在雖一時豈敢以此職名晏然登對乎上曰免冠席槀非卿創始古大臣亦多行之然卿之今日擧措豈不有駭於聽聞乎璥曰欲屛伏田廬則是有偃處之罪欲祗謁路左則有要君之嫌不得不爲此擧措其體貌之乖損瞻聽之駭怪臣豈不知之乎惟願早降處分焉上曰僚相之議皆以卿爲當肅拜而且以今日之擧措爲悶切勸卿承膺僚相豈可誤卿卿何自信已見無所變動乎璥曰僚相之勸臣出肅只是人事上說話矣上顧謂致仁曰卿等但以人事上勸出右相乎致仁曰寧有是哉不但臣等之所見如此求之分義道理決不可若是故也璥曰臣之此擧豈敢樂爲而悲冤弸中討復尙稽則無寧自處以窮民以卒餘生此實臣不得已之下策也上曰卿之頃夕登對時語意似以予於此若有事端而不爲究覈者然然則予之所以悲冤而憤痛者有後於今日廷臣而然耶求之天理人情悲冤憤痛宜莫如予心若有一分究覈之端則何惜而不爲此則卿猶不知予意至於以此而自劃予亦未曉於卿者也且大臣百僚之所矜式自卿已如此人心將何以底定乎是故如洪彦燮之處義者出矣璥曰彦燮雖小官而能處義畢竟有處分之命伸渠自靖之義而於臣則終靳誅罰之加此臣所以尤爲惶蹙迫隘之端矣仍復嗚咽曰臣當初則只有無窮之痛而已及至今番慈敎誕宣之後五九月喪變分明以逆變知之矣爲人臣子旣不能沬血張膽究得罪人以復君讎而明大義則又何顔面揚揚然自同平人較其爵祿之輕重迫於君上之敦勉謂是大官而遽爾出膺上以損君臣之大義下以壞一己之廉防乎顧今萬事已矣雖罪人斯得千剮萬斫臣固知其無益於悲痛之心然而必欲爲此者庶幾少洩弸結之至限重明天地之大義而今亦不可得以爲之則惟當自處以廢人以示區區之本意此臣所以出於下策而甘犯慢辜寵命之罪也上曰信如卿言終不能討復則廷臣將轉相效尤人人自處而後已耶璥曰君臣之義秉彝之所同得臣之前後罪負義分都虧而猶且血懇泣籲者惟在討復之義區區微忱今已盡達殿下哀隣賤臣窮蹙悲苦之狀卽賜處分俾遂區區之至願如其不然遄降威罰以治臣前後辜恩方命之誅臣於今日情窮勢蹙雖不得不以前銜入侍然猶嫌前銜之亦爲職名也臣於二者之中恭俟體諒之恩矣上曰過矣僚相之意何如致仁曰臣於俄筵已盡愚見矣自上面賜敦勉如此而猶復若是固滯是則非臣所可知也上謂璥曰卿意旣如此難回何不暫出謝恩而更思自處之道耶璥曰臣若一出謝恩便同行公如此則前後所執今日擧措便歸於飾讓判作兩截人臣雖無狀豈敢爲此乎且俄者承聞之敎莫非人臣不敢當之語而聖上旣以前銜賜對則今此大官去就之下敎初非賤臣之所知而前後聖敎恐不當有異矣命善曰爲大官者孰不辭巽而如此固執卽是罕有之事矣璥曰臣亦非不知乖損國體而蓋出下策故不得已如是殿下若開臣進身之路則雖卽日謹當供職矣上曰何如則當供職乎璥曰廓揮乾斷夬行懲討則臣當樂而供職矣上敎亨元修密匣進大臣命召亨元以紙裹進上受之置諸座右命璥近前璥逡巡不敢近上曰復近前如是者三璥始乃近前上以紙裹親授璥曰持此璥捧授退立奏曰此必臣不敢受之物也上曰拆見豈有所妨乎璥乃拆見直欲還納上曰事體所在不當若是且命召之帳前親呈前例不好矣國榮之事卿何不思而有此擧耶璥曰不敢受而當納處若以國榮之所爲爲嫌而遽然承膺則臣不知其爲可矣然則國榮亦食人皆廢食乎雖周公之冠冕若被之於越人則必決裂而走者蓋不當故耳今此議政命召是豈臣暫時承膺者哉奉命召還置御座前致仁命善曰自上親授之物敢爲還納是豈分義耶璥回顧曰雖聖上所授若是不當授處晏然奉承則亦豈人臣分義耶上又命璥進前親授璥又欲還納至再至三致仁曰此何事體此何事體不勝駭然矣上曰僚相間亦謂駭然乎命善曰親授事體至爲重大則道理不當若是咫尺御座又安得妄進耶璥曰君臣卽父子父座子豈有不得前之理耶雖是聖上親授旣非賤臣所敢受者則又何可一刻遲滯怵懾嚴畏矇然仍受乎奉命召又欲還納上徐曰凡大臣之待命納命召也史官往傳命召則雖欲復納不敢順付於史官回便必以錄事來納者史官王人故也王人之所傳猶不敢還授況君父之所親授者乎今則事到難處之境國體亦豈可專不顧念不必使卿期於行公卿須出去使錄事來納可也璥曰所不當受者豈可一時留滯乎又奉命召置之席上致仁曰見負於君父何妨之有而有若角勝者然此何道理誠寒心矣璥曰非其招不往聖人取之非其受不受何不可之有上命亨元持命召佩於璥帶璥執帶退數步亨元曰君命矣君命矣隨步佩之璥終不回聽直欲出去致仁曰豈有如許光景乎上曰到此地頭誠迫隘矣予亦當有商量之道今日則當爲出肅爲宜矣璥曰置相何等重大而命之於不堪當之人不少難愼竟有此等下敎臣愚死罪不能無憾於天地之大也上曰言言之端輒求其瑕予亦難於爲答矣命善曰陳戒之意也璥曰臣見先輩文集則大臣傳諭不必每每以近侍送之而或以錄事或下縣道近來則便成謬規輒送承史君恩反有屑越之歎臣於是尤增惶隘之端此後則伏望俯察焉上曰此則卿出仕後可奏者耳命善曰此則非卽今所奏者矣璥又奉命召置之席上直欲出去上又命亨元持命召佩璥仍敎璥曰國體到此掃地卿須出去以錄事來納致仁命善齊聲曰出去以錄事納于政院猶可說也寧有如許道理璥躕躇再三奉命召退出亨元以密符冊授璥璥不卽着名亨元曰旣受命召矣不敢不着名也璥始着名趨出上曰密符冊旣書以右議政着名於其下猶以謂不可肅拜乎都承旨出言此意使之卽呈肅單可也豐之回奏曰右議政以爲肅謝一款更無可論直爲出去矣上召見京畿監司各務差使員藥房都提調洪樂性提調徐有隣副提調沈豐之奉湯劑進前曰日已過申風勢漸起久御幄次萬萬悶迫矣上曰因右相致此矣進服湯劑仍命初吹行軍三吹訖左通禮啓請外辦上仍具戎服乘馬進發命書傳敎曰卿之今日擧措豈特爲卿慨惋從此體例分義謂之掃地可矣許多駭瞻之事姑舍是命召之肅拜前親傳謹遵除拜前親傳之故事而卿之受卽還納如是者屢次及今追傳之後又欲還納尙不肅命此何體例此何分義卿大官也處事之逕庭若此是豈非世道無窮之慮乎玆於路上駐馬宣諭卿須深念君臣之大義須卽受佩肅命仍爲隨駕事遣史官傳諭于右議政又命書傳敎曰自陵洞口至興仁之門捧上言大駕至鍾巖命立壯勇衛左右列認旗及攔後別隊馬兵認旗前點少頃左右列壯勇衛及攔後別隊馬兵馳過衛外上命同副承旨詣懿陵奉審由興仁之門至宗廟前下輦所命都承旨詣宗廟奉審自敦化門由協陽門還內諸臣以次退出